Besettingsyfer swaar deur Covid getref - Local News - Erongo
Saturday, January 23rd, 2021 12:03:45
Besoekers het meestal ver­kies om by vriende en familie tuis te gaan weens 'n gebrek aan bestedingsvermoë.
Anette Kötting - HAN - "Baie min internasionale toeriste het hierdie feestyd besoek aan die kus afgelê."
Die munisipale ruskamp op Swakopmund. Foto Otis Daniels
Die voorsitter van die Namibiese Gasvryheidsvereniging (HAN) se tak vir die kusstreek, Anette Kötting, sê Covid-19 het 'n erg nadelige uitwerking gehad op die vlak van kamerbesetting by gasvryheidsinstellings tydens die feesseisoen.
Volgens haar was die aantal internasionale besoekers wat van plaaslike hotelkamers gebruik gemaak het, net 'n druppel aan die emmer in vergelyking met vorige jare.
"Baie min internasionale toeriste het hierdie feestyd besoek aan die kus afgelê. Die besettingsyfer is verder beïnvloed deur die stygende aantal Covid-19-gevalle wat tans in Europa aangeteken word."
Sy het bygevoeg dat daar wel gaste was wat van hotelle gebruik gemaak het, maar dat die syfer nie naastenby kers vashou teen vorige jare nie.
"Die beskikbare bestedingsvermoë is verminder, aangesien soveel mense afgelê is of salarisverlagings moes aanvaar. Daar is eenvoudig nie geld om te spandeer nie. "
Kötting, wat ook die hoofbestuurder van Zum Kaizer Hotel in Swakopmund is, meen die meeste plaaslike besoekers wat van verskillende dele van die land na die kus gekom het, het verkies om by vriende of familie tuis te gaan.
Namibië is ook weer op die risikolys vir reisigers geplaas vanweë die toenemende aantal Covid-19-infeksies in die afgelope weke en dit het verskeie sektore – vernaam die gasvryheidsbedryf – beïnvloed.
HAN se uitvoerende hoof, Gitta Paetzold, het gesê die besettingstatistiek vir Desember is nog nie beskikbaar nie.
Die Swakopmundse munisipaliteit het gesê tussen 18 Desember 2020 en 4 Januarie 2021 was daar 'n effense toename in besettingsyfers by die plaaslike ruskamp in vergelyking met die ooreenstemmende tydperk die vorige jaar.
Daar was egter 'n afname in buitelandse besoekers, soos aangedui in die statistiek dat die aantal kamers of eenhede wat vanaf 18 Desember 2019 tot 4 Januarie 2020 beset was, 2 272 was in vergelyking met die 2 688 vanaf 18 Desember 2020 tot 4 Januarie 2021.
Die totale aantal gaste vir die tydperk 18 Desember 2020 tot 4 Januarie 2021, was 3 213, teenoor 2 910 oor dieselfde dae twaalf maande tevore.
Verreweg die meeste gaste was van Namibië (3 171), terwyl die res van Zimbabwe (14), Suid-Afrika (14), Pakistan (6), Kuba (4), Angola (2) en Duitsland (2) was.
Gedurende die tydperk 18 Desember 2019 tot 4 Januarie 2020, was die gaste van Namibië (2 323), Botswana (334), Suid-Afrika (139), Duitsland (30), Argentinië (16), Zimbabwe (13), China (13), Burundi (12), Angola (9), die Demokratiese Republiek die Kongo (8), Kuba (4), Zambië (4), Australië (3) en Frankryk (2).
Die hoofbeheerbeampte van die ministerie van visserye en mariene hulpbronne in die Erongostreek, Malcolm Bock, het gesê die ministerie het nog nie verslae opgestel oor hengelaktiwiteite gedurende die feestyd nie.
"Paaltjies was nogal besig, want vissermanne was desperaat om kabeljou te vang voordat vangste vir dié spesie op 1 Januarie gesluit het.
"In die dae daarna is hengelaars elders gevind, tot by Vierkantklip," het hy gesê.
'n Omvattende verslag van visvang­aktiwiteite aan die kus gedurende die feestyd behoort teen middel Januarie bekend gemaak te word.